岐亭五首  其三
作者：蘇軾
朝代：宋

paragraphs: 君家蜂作窠，歲歲添漆汁。
我身牛穿鼻，卷舌聊自濕。
二年三過君，此行真得得。
愛君似劇孟，扣門知緩急。
家有紅頰兒，能唱綠頭鴨。
行當隔簾見，花霧輕羃羃。
爲我取黄封，親拆官泥赤。
仍須煩素手，自點葉家白。
樂哉無一事，十年不蓄幘。
閉門弄添丁，哇笑雜呱泣。
西方正苦戰，誰補將帥缺。
披圖見八陣，合散更主客。
不須親戎行，坐論教君集。